b'\n_START_ARTICLE_\nTomislav Jovanovi\xc4\x87 - Tokac\n_START_SECTION_\nZgodnje \xc5\xbeivljenje\n_START_PARAGRAPH_\nTomislav Jovanovi\xc4\x87 se je o\xc4\x8detu Srbu in mami Slovenki rodil leta 1970 v Karlovcu na Hrva\xc5\xa1kem. Kot najstnik je \xc5\xbee v 1980-ih letih igral v raznih rock skupinah. Igrali so razne priredbe, z eno od skupin pa je okoli leta 1988 celo posnel album z avtorsko glasbo._NEWLINE_Leta 1991 so se bili njegovi star\xc5\xa1i med hrva\xc5\xa1ko osamosvojitveno vojno prisiljeni preseliti v Reko, saj je dru\xc5\xbeina v Karlovcu izgubila \xc2\xbbvse, razen glav\xc2\xab, Tokac pa se je z 22 leti preselil v Novo mesto, kjer sta \xc5\xbeiveli \xc5\xbee njegovi teta in sestra. Tam se je nau\xc4\x8dil govoriti slovensko. Kmalu po prihodu je z Du\xc5\xa1anom Obradinovi\xc4\x87em ustanovil rock skupino Mercedes Band, ki pa je \xc4\x8dez nekaj let razpadla. Na njenem mestu je nastala skupina Dan D.'